Nog ŉ styging in brandstofpryse verwagArgieffoto Hoër internasionale brandstofpryse en ŉ geleidelike verswakking van die rand voorspel slegte nuus vir motoriste in September. Die AA het in ŉ verklaring gesê gebaseer op die middel-van-die-maand-prysdata wat deur die Sentrale Energiefonds (SEF) vrygestel is, sal brandstofpryse in die komende maand na verwagting aansienlik styg. Dit kom nadat brandstofpryse reeds in Augustus met tussen 20c en 31c per liter gestyg het. Volgens die AA het die rand sedert die begin van Augustus met ŉ gemiddeld van 20c teen die Amerikaanse dollar verswak. Daarby het internasionale brandstofprodukpryse verder gestyg, wat beteken dat alle tipes brandstof vanaf volgende maand aansienlik meer sal kos. Die AA voorspel dat petrol met 63c per liter sal styg, terwyl diesel 57c per liter meer sal kos. Die prys van paraffien sal met 58c styg. “Die rand se tendens oor die afgelope twee weke was verdere verswakking teen die dollar, en die internasionale brandstofpryse het binne ŉ taamlike smal band verhandel, wat beteken dat ons nie verwag dat die situasie teen die einde van die maand sal verbeter nie,” het die AA gesê. “Brandstofverbruikers kan hulself staal om vanaf September hul hand nog dieper in die sak te moet druk.”